Гомельскі завод ліцця і нармалей

Гомельскі завод ліцця і нармалей (скар. ГЗЛіН) — заснаваны ў 1981 годзе завод у Гомелі, уваходзіць у склад вытворчага аб’яднання «Гомсельмаш». Выпускае машынабудаўнічую прадукцыю, якая ўключае сельскагаспадарчыя машыны, ліцейную прадукцыю, штампы, ліцейнае абсталяванне і іншае, у тым ліку нестандартнае абсталяванне.

 Гісторыя 
Згодна з загадам ад кастрычніка 1979 года Міністэрства машынабудавання для жывёлагадоўлі і кормавытворчасці СССР «Аб стварэнні Гомельскага завода ліцця і нармалей» № 272, у 1980 годзе былі створаны першыя аддзелы — абсталявання, кадраў, капітальнага будаўніцтва, галоўнага энергетыка і галоўнага тэхнолага. Таксама закладзены цэхі — нармалей, нестандартызаванага абсталявання. Утворана прафсаюзная арганізацыя, арганізаваны склады, створана помпавая станцыя другога ўздыму. 10 снежня 1981 года завод вырабіў першую ў сваёй гісторыі прадукцыю — простую заклёпку пад наменклатурай КІС-0604601. Гэтая дата лічыцца днём нараджэння прадпрыемства. У наступным годзе пачалі будаваць корпус жняяркі, і ў жніўні 1983 была выпушчана першая жняярка для ўборкі кукурузы, а ў верасні 1983 года сабраны першыя дзесяць травяных жняярак. Да канца года ўзровень вытворчасці склаў 1220 жняярак КІС-0600000, а ў 1984-м пачата зборка жняярак КІН-0200000.

Да 1990 года прадпрыемства выйшла на поўнае засваенне вытворчай магутнасці, і пры гэтым 90 % паставак прыпадалі не на Беларусь, а на іншыя рэспублікі СССР. Пасля распаду СССР планавая сістэма паставак была разбурана, і прадпрыемства трапіла ў эканамічны крызіс. У гэтых умовах была праведзена рэканструкцыя: з’явіліся экспартны аддзел, аддзел продажаў, спецыялізаваны канструктарскі аддзел і іншыя. Прадпрыемства больш сканцэнтравалася на вытворчасці тавараў народнага спажывання і тавараў на экспарт.

У 2013 годзе РУП «Гомельскі завод ліцця і нармалей» было пераўтворана ў ААТ (загад Дзяржаўнага камітэта па маёмасці Рэспублікі Беларусь ад 30 снежня 2013 г. № 299). 100 % акцый таварыства належаць дзяржаве, а органам, які ажыццяўляе ўладальніцкі нагляд, з’яўляецца Міністэрства прамысловасці Рэспублікі Беларусь.

12 мая 2023 года Украіна ўвяла санкцыі супраць завода. У ліпені таго ж года Telegram-канал завода апублікаваў відэа арышту свайго супрацоўніка, затрыманага за экстрэмізм; раней у сакавіку АМАП затрымаў 14 завадчан.

 Прадукцыя 
Завод выпускае жняяркі для ўсіх камбайнаў вытворчасці па Гомсельмаш, а таксама для камбайнаў «Дон-1500» (), трактараў «Беларус», камбайнаў Е-281F «Марал» і іншых мадыфікацый камбайна Е-281, «Енісей-З24» (Краснаярскі камбайнавы завод) і іншых. Прадукцыя прадпрыемства пастаўлялася ў Расію, Украіну, краіны Балтыі, Казахстан, Германію, Румынію, Аргенціну, Манголію, Кітай, Чэхію, Польшчу. Асноўнымі спажыўцамі кормаўборачнай тэхнікі ў Беларусі з’яўляюцца каля 2300 сельгаспрадпрыемстваў.

Прадукцыя пастаўляецца не толькі для сельскагаспадарчай тэхнікі. Так, на заводзе вырабляліся сістэмы механічных злучэнняў для арматуры на будаўніцтве Беларускай АЭС. Акрамя гэтага, завод вырабляе ліцейныя вырабы: карпусы, шківы, утулкі, ліццё для патрэб чыгункі, для патрэб камунальнай гаспадаркі і іншыя віды адлівак. Асвоена дэкаратыўна-мастацкае ліццё, яго прадукцыя пастаўляецца ў тым ліку ў Санкт-Пецярбург, Маскву і ў іншыя гарады Расіі.

 Прыбытак 
Стратны.

Чысты прыбытак ▼ −251,855 млн рублёў (-95,787 млн долараў ЗША) (2022 г.)

 Крыніцы 

 Спасылкі 


Катэгорыя:Прадпрыемствы Гомеля